Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од З. А. од Скопје, поднесена преку полномошник Мартина Мартиновска, адвокат од Скопје, против Општина Центар, по предметот Барање за пристап до информации од јавен карактер, на 26.12.2023 година го донесе следното

**Р Е Ш Е Н И Е**

1. Жалба изјавена од З. А. од Скопје, поднесена преку полномошник М.М., адвокат од Скопје, против Општина Центар, заведена во Агенцијата под бр. 08-365 на 13.12.2023 година, по предметот Барање за пристап до информации од јавен карактер **СЕ УВАЖУВА**.
2. Решението на Имателот на информации бр.09-4020/8 од 16.11.2023 година СЕ ПОНИШТУВА.
3. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, З. А. од Скопје на 05.09.2023 година, преку електронска пошта поднела Барање за пристап до информации од јавен карактер до Општина Центар, со кое побарала по е-маил да и се достави електронски запис од следната информација:

“Општина Центар Скопје со допис Известување Архивски бр.34-716/1 од 27.01.2021 ме извести дека во Врска со моето барање бр.09-5662/1 од 29.12.2020, дека Решението за одстранување бр.37-Ип1-606 од 27.11.2014 год. ќе биде спроведено согласно можностите на Општина Центар во рамките на програмата и буџетот за таа намена.

* До каде е постапувањето по овој предмет?
* Дали се извршени, и колку до сега се фактички извршени одстранувања на објекти/огради и сл. донесени покасно од ова решение со оглед на фактот да истото чека ред од 2014 година?
* Кога Општина Центар ќе го спроведе решението?
* Дали Општината донела документ/одлука во која програма и буџет за која година ќе го спроведе ова конкретно решение?
* Ако не-зошто нема таква одлука?
* Кој го работи овој предмет и што дејствија до сега има превземено од 2014 година кога е донесено решението па се до ден денес?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-365 на 03.10.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-365 од 18.10.2023 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Имателот на информации не достави известување до Агенцијата за спроведување на Решението на Агенцијата.

Барателот на информации на 13.12.2023 година до Агенцијата достави Жалба, заведена во Агенцијата под бр.08-365 каде е наведено: „Постапувајќи по Решението од Агенцијата за заштита на правото на слободен пристап до информациите од јавен каракер бр.11-4020/4 од 25.11.2023 година Општина Центар донесе Решение 09-4020/8 од 16.11.2023 со кое се уважува барањето …Meѓутоа Општина Центар, иако целосно го уважила барањето одговорила со допис само на една информација, а тоа е следното-цитирам: „ве известуваме дека во тек беше јавна набавка за присилно административно извршување на донесените акти од страна на овластен гадежен инспектор и по склучување на договор ќе се пристапи кон извршување во рамките на програма и буџетот за таа намена.“. Во прилог го достави Решението со кое уважува барањето на Барателот бр.09-4020/8 од 16.11.2023 година.

Агенција, преку е-маил заведен под бр.08-365 од 14.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ги доставил во целост бараните информации.

Имателот на информации иако донел Решението со кое го уважува барањето на Барателот, ниту во образложението ниту во прилог на Решението не му ги доставува бараните информации.

Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му ги достави во целост бараните информации, **на начин и во форма наведени во Барањето**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**